stanford-oval/wikipedia huggingface dataset:
ตำบลตะกุกเหนือ
ประวัติความเป็นมา

ตำบลตะกุกเหนือ เป็น 1 ใน 2 ตำบลของอำเภอวิภาวดี จังหวัดสุราษฎร์ธานี เดิมพื้นที่ตำบลตะกุกเหนือเคยอยู่ในเขตการปกครองของอำเภอคีรีรัฐนิคม ต่อมาเมื่อวันที่ 1 เมษายน พ.ศ. 2535 กระทรวงมหาดไทย ได้ประกาศจัดตั้งกิ่งอำเภอวิภาวดี โดยแบ่งการปกครองออกเป็น 2 ตำบล ได้แก่ ตำบลตะกุกเหนือและตำบลตะกุกใต้]]
จนกระทั่งในวันที่ 24 สิงหาคม พ.ศ. 2550 ได้มีพระราชกฤษฎีกายกฐานะกิ่งอำเภอวิภาวดีขึ้นเป็นอำเภอวิภาวดี โดยให้มีผลบังคับใช้ตั้งแต่วันที่ 8 กันยายนปีเดียวกัน โดยที่ว่าการอำเภอวิภาวดีตั้งอยู่ในพื้นที่ตำบลตะกุกเหนือ
ตำบลตะกุกเหนือมีเนื้อที่ทั้งหมดประมาณ 377 ตารางกิโลเมตร หรือประมาณ 235,625 ไร่ สำหรับชื่อตำบล “ตะกุกเหนือ” สันนิษฐานมาจากการที่สภาพภูมิประเทศในอดีตใช้ลำน้ำคลองยัน เป็นเส้นทางหลักในการคมนาคมและค้าขาย พาหนะที่ใช้ในขณะนั้นคือเรือแจว ซึ่งเมื่อแจวเรือแล้วกระทบกับกาบเรือจะเกิดเสียง "ตะกุกตะกัก" จึงเป็นที่มาของชื่อ "บ้านตะกุก" ซึ่งต่อมาได้แยกออกเป็นตำบล "ตะกุกเหนือ" และ "ตะกุกใต้"
พื้นที่ตำบลตะกุกเหนือส่วนใหญ่เป็นเทือกเขาและเนินดินสูงต่ำสลับกัน สภาพทั่วไปเป็นป่าเตรียมการสงวนหมายเลข 92 ประมาณ 60% ของพื้นที่ นอกจากนี้ยังมีพื้นที่ในเขตนิคมสหกรณ์ท่าฉางประมาณ 20% และพื้นที่ที่ใช้เป็นสวนผลไม้และที่อยู่อาศัยอีกประมาณ 20% มีลำน้ำคลองยันไหลผ่านพื้นที่เป็นระยะทางประมาณ 27 กิโลเมตรตำบลตะกุกเหนือมีเนื้อที่ประมาณ 377 ตารางกิโลเมตร หรือ 235,625 ไร่
การแบ่งเขตปกครอง

ตำบลตะกุกเหนือแบ่งการปกครองออกเป็น 17 หมู่บ้าน มีประชากรทั้งหมด 9,741 คน แยกเป็นชาย 5,080 คน และหญิง 4,661 คน และมีรายชื่อหมู่บ้านดังต่อไปนี้
| หมู่ที่ | ชื่อหมู่บ้าน (ไทย) | ชื่อหมู่บ้าน (อังกฤษ) |
| --- | --- | --- |
| 1 | บ้านท่านหญิง | Ban Than Ying |
| 2 | บ้านเชี่ยวเฟือง | Ban Chiao Fueang |
| 3 | บ้านตะกุก | Ban Takuk |
| 4 | บ้านสหกรณ์ | Ban Sahakorn |
| 5 | บ้านเชี่ยวขวัญ | Ban Chiao Khwan |
| 6 | บ้านเขมา | Ban Khema |
| 7 | บ้านคลองวาย | Ban Khlong Wai |
| 8 | บ้านคลองใส | Ban Khlong Sai |
| 9 | บ้านบางเมาะ | Ban Bang Mo |
| 10 | บ้านช่องอินทนิล | Ban Chong Inthanin |
| 11 | บ้านเทพนิมิตร | Ban Thepnimit |
| 12 | บ้านหัวสะพาน | Ban Hua Saphan |
| 13 | บ้านคลองมุย | Ban Khlong Mui |
| 14 | บ้านวังลาน | Ban Wang Lan |
| 15 | บ้านบางจำ | Ban Bang Cham |
| 16 | บ้านบางไต | Ban Bang Tai |
| 17 | บ้านหน้าเขา | Ban Na Khao |
ลักษณะภูมิประเทศ

ตำบลตะกุกเหนือ ตั้งอยู่ทางตอนเหนือของอำเภอวิภาวดี จังหวัดสุราษฎร์ธานี โดยมีลักษณะภูมิประเทศส่วนใหญ่เป็นพื้นที่ภูเขาสลับซับซ้อนและเนินดินสูงต่ำ สภาพทั่วไปเป็นป่าดิบชื้นที่มีความอุดมสมบูรณ์ ครอบคลุมพื้นที่ประมาณ 377 ตารางกิโลเมตร หรือประมาณ 235,625 ไร่.
พื้นที่ประมาณ 60% อยู่ในเขตป่าดิบชื้น ซึ่งเป็นป่าเตรียมการสงวนหมายเลข 92 โดยมีความหลากหลายของพันธุ์ไม้ เช่น ยางนา ตะเคียน หลุมพอ และพันธุ์ไม้พื้นเมืองอื่นๆ นอกจากนี้ยังเป็นแหล่งที่อยู่อาศัยของสัตว์ป่าหลายชนิด เช่น ชะนี เลียงผา และนกสายพันธุ์หายาก.
ตำบลมีคลองยันซึ่งเป็นแหล่งน้ำสำคัญไหลผ่านพื้นที่ โดยคลองยันมีระยะทางผ่านตำบลประมาณ 27 กิโลเมตร และเป็นต้นกำเนิดของแม่น้ำพุมดวงและแม่น้ำตาปี ซึ่งเป็นลำน้ำสายหลักในจังหวัดสุราษฎร์ธานี พื้นที่ยังมีลำธารเล็กๆหรือคลองสาขา แยกย่อยจากคลองยันเพื่อสนับสนุนระบบนิเวศและการเกษตรในพื้นที่ เช่น คลองบางไต คลองมุย คลองวาย เป็นต้น
ตำบลตะกุกเหนือมีภูมิอากาศแบบเขตร้อนชื้น (Tropical Rainforest Climate) โดยมีฝนตกชุกตลอดปี อุณหภูมิเฉลี่ยอยู่ที่ 23-34 องศาเซลเซียส ช่วงฤดูฝนจะอยู่ระหว่างเดือนพฤษภาคมถึงพฤศจิกายน และพื้นที่มีความชื้นสัมพัทธ์สูงตลอดปีเนื่องจากมีป่าดิบชื้นหนาแน่นและลำน้ำหลายสาย
ศาสนา

ประชากรในพื้นที่ตำบลตะกุกเหนือ นับถือศาสนาพุทธร้อยละ 99.40 ศาสนาคริสต์ร้อยละ 0.42 และศาสนาอิสลามร้อยละ 0.18
การศึกษา

ในพื้นที่มีศูนย์พัฒนาเด็กเล็กสังกัดองค์การบริหารส่วนตำบลตะกุกเหนือ จำนวน 5 แห่ง ได้แก่:
ศูนย์พัฒนาเด็กเล็กบ้านท่านหญิง
ศูนย์พัฒนาเด็กเล็กบ้านเทพนิมิตร
ศูนย์พัฒนาเด็กเล็กบ้านคลองวาย
ศูนย์พัฒนาเด็กเล็กบ้านคลองใส
ศูนย์พัฒนาเด็กเล็กบ้านคลองมุย
โรงเรียนระดับประถมศึกษาในสังกัดสำนักงานคณะกรรมการการศึกษาขั้นพื้นฐาน จำนวน 4 แห่ง ได้แก่:
โรงเรียนบ้านท่านหญิงวิภา (ขยายโอกาสถึงชั้นมัธยมศึกษาปีที่3)
โรงเรียนบ้านเชี่ยวเฟือง
โรงเรียนวัดอรัญญาราม
โรงเรียนสหกรณ์นิคม
นอกจากนี้ยังมีโรงเรียนตำรวจตระเวนชายแดนบ้านคลองวาย และโรงเรียนเอกชน 1 แห่ง คือ โรงเรียนอนุบาลชนะพร สำหรับระดับมัธยมศึกษา มีโรงเรียนมัธยมวิภาวดี และยังมีศูนย์การศึกษานอกระบบและการศึกษาตามอัธยาศัยอำเภอวิภาวดี รวมถึงห้องสมุดประชาชน 1 แห่ง
สถาบันและองค์กรทางศาสนา

มีวัด 1 แห่ง ได้แก่
วัดวิภาวดีวนาราม
และสำนักสงฆ์ 4 แห่ง ได้แก่:
สำนักสงฆ์บ้านท่านหญิง
สำนักสงฆ์บ้านคลองวาย
สำนักสงฆ์บ้านคลองใส
สำนักสงฆ์บ้านบางเมาะ
การสาธารณสุข

ตำบลนี้มีโรงพยาบาลวิภาวดี (ขนาด 30 เตียง), โรงพยาบาลส่งเสริมสุขภาพตำบลตะกุกเหนือ และโรงพยาบาลส่งเสริมสุขภาพตำบลบ้านคลองใส นอกจากนี้ยังมีอาสาสมัครสาธารณสุขประจำหมู่บ้าน (อสม.) จำนวน 359 คน จาก 17 หมู่บ้าน และคลินิกเอกชน 4 แห่ง
เศรษฐกิจ

ประชากรส่วนใหญ่ประกอบอาชีพเกษตรกรรม เช่น:
สวนยางพารา
สวนปาล์มน้ำมัน
สวนผลไม้ (ทุเรียน, ลองกอง, มังคุด)
การคมนาคม

ตำบลตะกุกเหนือสามารถเข้าถึงได้ผ่านทางหลวงและเส้นทางคมนาคมที่เชื่อมต่อกับอำเภอและจังหวัดใกล้เคียง
สถานที่ท่องเที่ยวและสำคัญ

ตำบลตะกุกเหนือมีแหล่งท่องเที่ยวและสำคัญ เช่น:
คลองยัน แหล่งน้ำที่สำคัญและต้นกำเนิดของแม่น้ำพุมดวง
ม่านฟ้าผาขี้ลม จุดชมวิวที่โดดเด่นในพื้นที่
อุทยานแห่งชาติแก่งกรุง อทุยานแห่งชาติในตัวพื้นที่ตำบล
เขตรักษาพันธุ์สัตว์ป่าคลองยัน
สำนักงานองค์การบริหารส่วนตำบลตะกุกเหนือ
โนโกะตัน เพื่อนฉันพันธุ์กวาง

ซีรีส์มังงะญี่ปุ่น
| --- | --- |
โนโกะตัน เพื่อนฉันพันธุ์กวาง

しかのこのこのここしたんたん (Shikanoko Nokonoko Koshitantan)
ชื่อภาษาอังกฤษ: My Deer Friend Nokotan
แนว: สุขนาฏกรรม เสี้ยวชีวิต แยงกี
มังงะ
เขียนโดย: โอชิโอชิโอะ
สำนักพิมพ์: โคดันชะ
ในเครือ: แม็กกาซีนเอดจ์เคซี (1–4) ซิริอุสเคซี (5–)
นิตยสาร: โชเน็งแม็กกาซีนเอดจ์ (15 พฤศจิกายน พ.ศ. 2562 – 17 ตุลาคม พ.ศ. 2566) แม็กกาซีนพ็อกเก็ต (20 ธันวาคม พ.ศ. 2566 – ปัจจุบัน)
กลุ่มเป้าหมาย: โชเน็ง
ตีพิมพ์ตั้งแต่: 15 พฤศจิกายน พ.ศ. 2562 – ปัจจุบัน
จำนวนเล่ม: 7
อนิเมะโทรทัศน์
กำกับโดย: มาซาฮิโกะ โอตะ
เขียนบทโดย: ทากาชิ อาโอชิมะ
ดนตรีโดย: ยาซูฮิโระ มิซาวะ
สตูดิโอ: วิตสตูดิโอ
ถือสิทธิ์โดย: รีโมว์
เครือข่าย: โตเกียวเอ็มเอกซ์, นิปปงทีวี
เครือข่ายภาษาไทย: อ้ายฉีอี้, ฟลิกเซอร์
ฉาย:  7 กรกฎาคม พ.ศ. 2567  –  22 กันยายน พ.ศ. 2567
ตอน: 12
 สถานีย่อยการ์ตูนญี่ปุ่น
โนโกะตัน เพื่อนฉันพันธุ์กวาง (ญี่ปุ่น: しかのこのこのここしたんたん; โรมาจิ: Shikanoko Nokonoko Koshitantan) เป็นซีรีส์มังงะญี่ปุ่นที่แต่งเรื่องและวาดภาพโดยโอชิโอชิโอะ เริ่มตีพิมพ์ในนิตยสารโชเน็งแม็กกาซีนเอดจ์ นิตยสารมังงะแนวโชเน็งของสำนักพิมพ์โคดันชะในเดือนพฤศจิกายน พ.ศ. 2562 หลังจากการยุบนิตยสารในเดือนตุลาคม พ.ศ. 2566 ซีรีส์มังงะได้รับการย้ายไปเผยแพร่ในเว็บไซต์แม็กกาซีนพ็อกเก็ตในเดือนธันวาคมปีเดียวกัน ซีรีส์อนิเมะโทรทัศน์ดัดแปลงผลิตโดยวิตสตูดิโอ ออกอากาศตั้งแต่เดือนกรกฎาคมถึงกันยายน พ.ศ. 2567
เรื่องย่อ

โคชิ โทราโกะ เป็นเด็กสาวมัธยมปลายผู้โด่งดังและงดงามที่พยายามรักษาภาพลักษณ์ภายนอกให้เรียบร้อยและงดงามอยู่เสมอ แต่แล้ววันหนึ่ง เธอก็ช่วยเด็กสาวเขากวางท่าทางแปลก ๆ คนหนึ่งที่ห้อยอยู่บนสายไฟฟ้าระหว่างทางไปโรงเรียน จากนั้นไม่นานเด็กสาวคนนั้นก็ย้ายมาที่โรงเรียนของโทราโกะโดยแนะนำตนว่าชื่อชิกาโนโกะ โนโกะ และเริ่มลากโทราโกะเข้าสู่เรื่องราวตลกขบขันแสนแปลกประหลาดของเธอ โทราโกะรู้สึกกลัวว่าโนโกะจะเปิดเผยอดีตซ่อนเร้นของตนที่เคยเป็นอันธพาลแยงกีหัวรุนแรง ในขณะเดียวกันโทราโกะก็ดูเหมือนจะเป็นเพียงคนเดียวที่สังเกตเห็นว่าโนโกะมีอะไรที่ผิดปกติ
สื่อ > มังงะ

โนโกะตัน เพื่อนฉันพันธุ์กวาง เขียนและวาดภาพโดยโอชิโอชิโอะ โดยเริ่มตีพิมพ์ในนิตยสารโชเน็งแม็กกาซีนเอดจ์ นิตยสารมังงะโชเน็งของโคดันชะ เมื่อวันที่ 15 พฤศจิกายน พ.ศ. 2562 หลังจากตีพิมพ์ โชเน็งแม็กกาซีนเอดจ์ ฉบับสุดท้ายในวันที่ 17 ตุลาคม พ.ศ. 2566 เรื่องนี้ได้ถูกโอนไปยังเว็บไซต์แม็กกาซีนพ็อกเก็ตในวันที่ 20 ธันวาคมปีเดียวกัน โดยเดือนพฤษภาคม พ.ศ. 2567 ได้มีการรวบรวมไว้เป็นเล่มทังโกบง ถึงเล่มที่ 6
สื่อ > มังงะ > จำนวนเล่ม

| # | วันที่ออกจำหน่ายต้นฉบับ | ISBN ต้นฉบับ | วันที่ออกจำหน่ายภาษาไทย | ISBN ภาษาไทย |
| --- | --- | --- | --- | --- |
| 1 |  17 กรกฎาคม พ.ศ. 2563 | 978-4-06-520245-6 | — | — |
| 2 |  17 กุมภาพันธ์ พ.ศ. 2564 | 978-4-06-522330-7 | — | — |
| 3 |  17 กุมภาพันธ์ พ.ศ. 2565 | 978-4-06-526851-3 | — | — |
| 4 |  16 กุมภาพันธ์ พ.ศ. 2566 | 978-4-06-530787-8 | — | — |
| 5 |  9 พฤษภาคม พ.ศ. 2567 | 978-4-06-535574-9 | — | — |
| 6 |  9 กรกฎาคม พ.ศ. 2567 | 978-4-06-536165-8 | — | — |
| 7 |  7 มีนาคม พ.ศ. 2568 | 978-4-06-538743-6 | — | — |
สื่อ > อนิเมะ

ได้รับการประกาศดัดแปลงเป็นซีรีส์อนิเมะโทรทัศน์เมื่อวันที่ 13 มีนาคม พ.ศ. 2567 ที่สร้างโดย วิตสตูดิโอ และกำกับโดย มาซาฮิโกะ โอตะ โดยมี ทากาชิ อาโอชิมะ เขียนบทและควบคุมบท ออกแบบตัวละครโดย อายูมุ สึจิมูระ  และเพลงประกอบโดย Yasuhiro Misawa ซีรีส์อนิเมะออกอากาศในวันที่ 7 กรกฎาคม พ.ศ. 2567  ทางเครือข่ายโตเกียวเอ็มเอกซ์ และนิปปงทีวี เพลงเปิด "ชิกะอิโระเดส์" (ญี่ปุ่น: シカ色デイズ; โรมาจิ: Shikairo Daizu; "วันสีกวาง") ขับร้องโดยเมงูมิ ฮัง, ซากิ ฟูจิตะ, รูอิ ทานาเบะ และฟูกะ อิซูมิในฐานะตัวละครในชมรมกวางที่รับบทพากย์ ในขณะที่เพลงปิด "ชิกะเซ็มเบ โนะ อูตะ" (ญี่ปุ่น: シカせんべいのうた; โรมาจิ: Shika-senbei no Uta; "เพลงเซ็มเบกวาง") ขับร้องโดยฮังและฟูจิตะในฐานะตัวละครที่รับบทพากย์ รีโมว์ เป็นผู้ถือลิขสิทธิ์ของเรื่องนี้
ดูเพิ่ม

ซากูระ ไมไม ซีรีส์มังงะอีกเรื่องโดยโอชิโอชิโอะ
แหล่งข้อมูลอื่น

เว็บไซต์ทางการมังงะ ที่ โชเน็งแม็กกาซีนเอดจ์ (ในภาษาญี่ปุ่น)
เว็บไซต์ทางการมังงะ ที่ แม็กกาซีนพ็อกเก็ต (ในภาษาญี่ปุ่น)
เว็บไซต์ทางการอนิเมะ (ในภาษาญี่ปุ่น)
อนิเมะโนโกะตัน เพื่อนฉันพันธุ์กวาง ที่อ้ายฉีอี้
อนิเมะโนโกะตัน เพื่อนฉันพันธุ์กวาง ที่ฟลิกเซอร์
โนโกะตัน เพื่อนฉันพันธุ์กวาง (มังงะ) ที่เครือข่ายข่าวอนิเมะ
| ด ค กวิตสตูดิโอ |
| --- | --- |
ซีรีส์โทรทัศน์:  ผ่าพิภพไททัน (พ.ศ. 2556–2562)  ยุ่งนักหนา เลขาพญายม (พ.ศ. 2557)  The Rolling Girls (พ.ศ. 2558)  เทวทูตแห่งโลกมืด (พ.ศ. 2558)  ซอมบี้ปราการเหล็ก (พ.ศ. 2559)  เจ้าสาวผมแดงกับจอมเวทอสูร (พ.ศ. 2560–2561)  After the Rain (พ.ศ. 2561)  สงครามคนทมิฬ (พ.ศ. 2562)  GaruGaku: Saint Girls Square Academy (พ.ศ. 2563–2564)  วีวี่ บทเพลงจักรกลกู้ศตวรรษ (พ.ศ. 2564)  อันดับพระราชา (พ.ศ. 2564–2565)  สปาย × แฟมิลี (พ.ศ. 2565–2566)  โอนิปัง! (พ.ศ. 2565)  อันดับพระราชา: หีบสมบัติแห่งความกล้าหาญ (พ.ศ. 2566)  Kizuna no Allele (พ.ศ. 2566)  โนโกะตัน เพื่อนฉันพันธุ์กวาง (พ.ศ. 2567)  ทีมพลีชีพมหาวายร้าย อิเซไค (พ.ศ. 2567)  ไยบะ เจ้าหนูซามูไร (พ.ศ. 2568)  การปฏิวัติของสาวน้อยหนอนหนังสือ (พ.ศ. 2569) 
ภาพยนตร์:  Hal (พ.ศ. 2556)  ผ่าพิภพไททัน (พ.ศ. 2557–2563)  The Empire of Corpses (พ.ศ. 2558)  ซอมบี้ปราการเหล็ก (พ.ศ. 2559–2560)  Laughing Under the Clouds Gaiden (พ.ศ. 2560–2561)  โปเกมอน เดอะมูฟวี่ ตอน เรื่องราวแห่งผองเรา (พ.ศ. 2561)  ซอมบี้ปราการเหล็ก: Unato Decisive Battle (พ.ศ. 2562)  บับเบิ้ล (พ.ศ. 2565)  สปาย X แฟมิลี โค้ด ไวท์ (พ.ศ. 2566) 
โอวีเอ:  ผ่าพิภพไททัน (พ.ศ. 2556–2557)  Attack on Titan: No Regrets (พ.ศ. 2557–2558)  ยุ่งนักหนา เลขาพญายม (พ.ศ. 2558)  เจ้าสาวผมแดงกับจอมเวทอสูร: Those Awaiting a Star (พ.ศ. 2559–2560)  Attack on Titan: Lost Girls (พ.ศ. 2560–2561)  เด็กหญิงอีกฟากฝั่ง (พ.ศ. 2562–2565) 
โอเอ็นเอ:  ยอดคนลวงโลก (พ.ศ. 2563)  แวมไพร์ในสวน (พ.ศ. 2565)  โปเกมอน ฮิซุยโชว์ (พ.ศ. 2565)  Pokémon: Paldean Winds (พ.ศ. 2566)  ยอดคนลวงโลก: Razbliuto (พ.ศ. 2567)  The Grimm Variations (พ.ศ. 2567)  My Melody & Kuromi (พ.ศ. 2568)  Moonrise (TBA)  ดิวันพีซ (TBA) 
วิดีโอเกม:  Tales of the Rays  Kōtetsujō no Kabaneri -Ran- Hajimaru Michiato  BlazBlue: Cross Tag Battle  ปรินเซส คอนเนค! รี: ไดฟ์ 
 หมวดหมู่
ดรีมเวิลด์

| --- | --- |

ที่ตั้ง: อำเภอธัญบุรี, จังหวัดปทุมธานี, ประเทศไทย
พิกัด: 13°59′15″N 100°40′30″E﻿ / ﻿13.98750°N 100.67500°E﻿ / 13.98750; 100.67500
เปิดกิจการ: 12 พฤศจิกายน 1993; 31 ปีก่อน (1993-11-12)
เจ้าของ: ตระกูลกิติพราภรณ์
ผู้ดำเนินการ: บริษัท อะมิวส์เม้นท์ ครีเอชั่น จำกัด
คำขวัญ: "สุข สนุก...ทั้งครอบครัว" (The World of Happiness)
ฤดูกาลดำเนินงาน: Year-round
ผู้เข้าชม: 2 ล้านคน  (พ.ศ. 2557)
พื้นที่: 160 ไร่
เว็บไซต์: dreamworld.co.th
ดรีมเวิลด์ (อังกฤษ: Dream World) เป็นสวนสนุกกลางแจ้งขนาดใหญ่ในประเทศไทย ตั้งอยู่กิโลเมตรที่ 7 ของทางหลวงแผ่นดินหมายเลข 305 (รังสิต-นครนายก) ในตำบลบึงยี่โถ อำเภอธัญบุรี จังหวัดปทุมธานี และสวนสนุกแห่งนี้มีเนื้อที่กว่า 160 ไร่
สวนสนุกดรีมเวิลด์มีจุดเริ่มต้นจากการที่ตระกูลกิติพราภรณ์เห็นว่าสวนสนุกแดนเนรมิตของตนกำลังจะหมดสัญญาเช่าที่ดิน จึงได้ซื้อที่ดินขนาดใหญ่แถบชานเมืองเพื่อสร้างสวนสนุกแห่งที่ 2 ด้วยงบลงทุนกว่า 1,000 ล้านบาท สวนสนุกดรีมเวิลด์เปิดให้บริการครั้งแรกในวันที่ 12 พฤศจิกายน พ.ศ. 2536
สวนสนุกดรีมเวิลด์มีพื้นที่ 4 ส่วน ได้แก่ "ดรีมเวิลด์พลาซ่า" ดินแดนหมู่บ้านทรงแปลกตา, "ดรีมการ์เด้น" ดินแดนแห่งสวนพันธ์ไม้และทะเลสาบขนาดใหญ่, "แฟนตาซีแลนด์" ดินแดนแห่งโลกเทพนิยาย และ "แอดเวนเจอร์แลนด์" ดินแดนแห่งการผจญภัย
การพัฒนาการ

พ.ศ. 2536: ติดตั้ง ‘’เคเบิล คาร์’’ ติดตัง "รถไฟเหินเวหา" ติดตั้ง "สเปซเมาเทน" ติดตั้ง “รถไฟดรีมเวิลด์“ ติดตั้ง “รถคุณปู่“ ติดตั้ง “เรือบั้ม“ ติดตั้ง “จักรยานน้ำ“ ติดตัง “พิพิธภัณฑ์“ ติดตั้ง’’รถบัสชมสวนสนุก’’ *หมายเหตุ*รถบัสชมสวนสนุกถูกยกเลิกในช่วงปัจจุบัน
พ.ศ. 2538: ติดตั้ง  “ซูเปอร์สแปลช” (Super Splash) จากสหรัฐอเมริกา
พ.ศ. 2539: ติดตั้ง  “พรมวิเศษ” (Magic Carpet) จากประเทศอิตาลี, ติดตั้ง  “แร๊พเตอร์” (Raptor) จากประเทศเยอรมนี, ติดตั้ง  “โกคาร์ท” (Go Kart)                             จากประเทศสหรัฐอเมริกา
พ.ศ. 2540: เปิด “เมืองหิมะ” (Snow Town) เมืองหิมะแห่งแรกและแห่งเดียวในประเทศไทย ติดตั้ง “สกีหิมะเหินฟ้า” (Snow Ski Flying) จากสหรัฐอเมริกา
พ.ศ. 2543: ติดตั้ง  “เฮอริเคน” (Hurricane) จากประเทศเยอรมัน, ติดตั้ง “ปลาหมึกยักษ์” (Giant Octopus) จากประเทศเยอรมนี
พ.ศ. 2545: ติดตั้ง “แกรนด์แคนยอน” (Grand Canyon) จากประเทศสหรัฐอเมริกา
พ.ศ. 2547: ฉลองครบรอบ 10 ปีดรีมเวิลด์
พ.ศ. 2550: ติดตั้ง “สกายโคสเตอร์” (Sky Coaster) จากประเทศเนเธอร์แลนด์, เปิดให้บริการ “สวนสี่ทวีป”
พ.ศ. 2552: ฉลองครบรอบ 15 ปีดรีมเวิลด์, ติดตั้ง เครื่องเล่น “4D แอดเวนเจอร์” (4D Adventure)
พ.ศ. 2553: ติดตั้ง "เอเลี่ยน" (Alien)
พ.ศ. 2554: สวนสนุกปิดให้บริการชั่วคราวตั้งแต่วันที่ 21 ตุลาคม พ.ศ. 2554 เนื่องจากเกิดปัญหามหาอุทกภัย
พ.ศ. 2555: สวนสนุกกลับมาเปิดให้บริการอีกครั้งในวันที่ 10 มกราคม พ.ศ. 2555, ติดตั้งเครื่องเล่น “ทอร์นาโด” (Tornado) จากประเทศอิตาลี
พ.ศ. 2556: ติดตั้ง เครื่องเล่น "วอเตอร์ฟัน" (Water Fun)
พ.ศ. 2557: ติดตั้ง โซนพักผ่อน, "แอนนิมอลฟาร์ม" (Animal Farm)
พ.ศ. 2559: ติดตั้ง โซนโฟโตเปีย (Photopia)
ประเภทบัตรเข้าสวนสนุก

ปัจจุบัน สวนสนุกดรีมเวิลด์ มีบัตรผ่านประตูจำหน่ายทั้งหมด 4 ประเภท ได้แก่
บัตรผ่านประตู แบ่งเป็น ราคาสำหรับผู้ใหญ่ 250 บาท และราคาสำหรับเด็ก 200 บาท ซึ่งสามารถใช้กับการผ่านประตูเข้าสวนสนุก เข้าชมการแสดง และเลือกเล่นเครื่องเล่นได้หนึ่งรายการ
บัตรรวมเครื่องเล่น ใช้กับการผ่านประตู เข้าชมการแสดง และเล่นเครื่องเล่นที่ระบุในบัตรอย่างละ 1 รอบ (ปัจจุบันงดจำหน่ายบัตรชนิดนี้ชั่วคราว)
บัตรดรีมเวิลด์วีซ่า ใช้สำหรับผ่านประตู เข้าชมการแสดง และเล่นเครื่อเล่นที่ระบุได้ไม่จำกัดรอบ (ยกเว้น เอเลี่ยน ประสาทผีสิง และรถบั๊ม เล่นได้อย่างละ 1 รอบ)
บัตรซุปเปอร์วีซ่า ใช้สำหรับผ่านประตู เข้าชมการแสดง และเล่นเครื่องเล่นทุกรายการในสวนสนุก ไม่จำกัดรอบ
สถานที่ใกล้เคียง

โรงเรียนนานาชาติสยาม
การไฟฟ้าส่วนภูมิภาค อำเภอธัญบุรี
สำนักงานเทศบาลเมืองบึงยี่โถ
โลตัส รังสิต-นครนายก
ไทวัสดุ สาขารังสิต-นครนายก
วัดเขียนเขต
มหาวิทยาลัยนอร์ทกรุงเทพ วิทยาเขตรังสิต
มหาวิทยาลัยเทคโนโลยีราชมงคลธัญบุรี
สโมสรฟุตบอลบีจี ปทุม ยูไนเต็ด
มหาวิทยาลัยรังสิต
ดูเพิ่ม

ซาฟารีเวิลด์
สวนสยาม
“เมืองหิมะ” (Snow Town)
ตลาดหลักทรัพย์แห่งประเทศไทย

| --- | --- |
SET


ประเภท: ตลาดหลักทรัพย์
ที่ตั้ง: 93 ถนนรัชดาภิเษก แขวงดินแดง เขตดินแดง กรุงเทพมหานคร 10400, ประเทศไทย
พิกัดภูมิศาสตร์: 13°45′49″N 100°34′03″E﻿ / ﻿13.763738°N 100.56737°E﻿ / 13.763738; 100.56737
ก่อตั้งเมื่อ: 30 เมษายน พ.ศ. 2518 (49 ปี)
บุคลากรสำคัญ: กิติพงศ์ อุรพีพัฒนพงศ์ (ประธานกรรมการ) พิเชษฐ  สิทธิอำนวย(รองประธานกรรมการ)
สกุลเงิน: บาทไทย
จำนวนการจดทะเบียน: 821
มูลค่าตามราคาตลาด: 18.679 ล้านล้านบาทสำหรับ SET และ 521,000 ล้านบาทสำหรับ mai (15 มีนาคม 2566)
ดัชนี: ดัชนีเซต ดัชนีเซต 50 และดัชนีเซต 100
เว็บไซต์: www.set.or.th
ตลาดหลักทรัพย์แห่งประเทศไทย (อังกฤษ: The Stock Exchange of Thailand, SET) เป็นนิติบุคคลที่จัดตั้งขึ้นโดยพระราชบัญญัติตลาดหลักทรัพย์แห่งประเทศไทย พ.ศ. 2517 อยู่ภายใต้การกำกับดูแลโดย สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดทำการซื้อขายขึ้นอย่างเป็นทางการครั้งแรกในวันที่ 30 เมษายน พ.ศ. 2518 ทำหน้าที่เป็นตลาดรองเพื่อแลกเปลี่ยนซื้อขายตราสารทุน ของบริษัทต่าง ๆ ที่จดทะเบียนไว้ และเพื่อให้สามารถระดมเงินทุนเพิ่มเติมจากสาธารณะได้โดยสะดวก ปัจจุบันการดำเนินงานของตลาดหลักทรัพย์แห่งประเทศไทย อยู่ภายใต้พระราชบัญญัติหลักทรัพย์และตลาดหลักทรัพย์ พ.ศ. 2535
ที่ทำการและห้องค้า

นับแต่เริ่มก่อตั้งจนถึงปัจจุบัน ตลาดหลักทรัพย์แห่งประเทศไทย เคยมีที่ทำการมาแล้วสี่แห่ง โดยแห่งแรกตั้งอยู่ที่ห้อง 412 ชั้น 4 อาคารศูนย์การค้าสยาม เลขที่ 965 ถนนพระรามที่ 1 แขวงปทุมวัน เขตปทุมวัน กรุงเทพมหานคร นับแต่เริ่มก่อตั้งเมื่อ พ.ศ. 2518 จนกระทั่งเมื่อวันที่ 3 พฤษภาคม พ.ศ. 2526 ตลาดหลักทรัพย์ฯ ย้ายที่ทำการเป็นครั้งแรก ไปยังอาคารสินธร เลขที่ 130-132 ถนนวิทยุ แขวงลุมพินี เขตปทุมวัน
ต่อมาตั้งแต่วันที่ 7 เมษายน พ.ศ. 2541 ตลาดหลักทรัพย์ฯ ย้ายที่ทำการ มายังอาคารเลขที่ 62 ถนนรัชดาภิเษก แขวงคลองเตย แขวงคลองต้น เขตคลองเตย ซึ่งเป็นตึกอาคารของ ตลาดหลักทรัพย์ฯ เอง แต่เช่าที่ดินกรรมสิทธิ์จากสำนักงานทรัพย์สินส่วนพระมหากษัตริย์ และตั้งแต่วันที่ 4 มกราคม พ.ศ. 2559  ตลาดหลักทรัพย์ฯ ได้ย้ายที่ทำการไปยังตึกแห่งใหม่ มีรั้วกำแพงติดกับบริเวณของสถานเอกอัครราชทูตสาธารณรัฐประชาชนจีนประจำประเทศไทย (เดิมเป็นป กุ้งเผา รัชดา) เป็นส่วนหนึ่งของโครงการศูนย์ธุรกิจตลาดทุน โดยในบริเวณใกล้เคียงกันยังมีอาคารเอไอเอ แคปปิตอล เซ็นเตอร์ ซึ่งเป็นอาคารสำนักงานขนาดใหญ่อีกด้วย ต่อมาในวันที่ 19 พฤษภาคม พ.ศ. 2553 ที่ทำการตลาดหลักทรัพย์ถูกวางเพลิงระหว่างการสลายการชุมนุมที่แยกราชประสงค์ พ.ศ. 2553
สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี เสด็จพระราชดำเนินเป็นประธานในพิธีเปิดอาคารสำนักงานแห่งใหม่ ตลาดหลักทรัพย์แห่งประเทศไทยและพิพิธภัณฑ์เรียนรู้การลงทุนแห่งแรกในประเทศไทย ในวันอังคารที่ 31 พฤษภาคม พ.ศ. 2559 เวลา 14.00 น.
การดำเนินงานหลัก > การรับจดทะเบียนและซื้อขายหลักทรัพย์

รับจดทะเบียนหลักทรัพย์ประกอบด้วย
บริษัทจดทะเบียนในตลาดหลักทรัพย์ฯ (SET)
บริษัทจดทะเบียนในตลาดหลักทรัพย์ เอ็ม เอ ไอ (mai)
บริษัทจดทะเบียนในตลาดหลักทรัพย์ไลฟ์ เอ็กซ์เช้นจ์ (LiVEx)
รับจดทะเบียนและซื้อขายตราสารชนิดอื่นๆ เช่น ใบสำคัญแสดงสิทธิ (warrant) ใบสำคัญแสดงสิทธิอนุพันธ์ (derivative warrants) ตราสารแสดงสิทธิการฝากหลักทรัพย์ต่างประเทศ (depositary receipt) กองทุนอีทีเอฟ (exchange-traded fund) ทรัสต์เพื่อการลงทุนในอสังหาริมทรัพย์ (real estate investment trust) และกองทุนรวมโครงสร้างพื้นฐาน (infrastructure fund) เป็นต้น
การดำเนินงานหลัก > การชำระราคาและส่งมอบหลักทรัพย์

เป็นศูนย์กลางการชำระราคาและส่งมอบหลักทรัพย์ที่ซื้อขายในตลาดหลักทรัพย์ โดยทำหน้าที่เป็นสำนักหักบัญชี ช่วยลดความเสี่ยงของคู่สัญญา (counterparty risk) จากการซื้อขายหลักทรัพย์ โดยให้บริการเป็นคู่สัญญาและรับประกันการชำระราคาและส่งมอบ (central counterparty: CCP) ในทุกรายการซื้อขายที่เกิดขึ้นในตลาด หากสมาชิกฝ่ายหนึ่งฝ่ายใดไม่ปฏิบัติตามสัญญา สำนักหักบัญชีจะเป็นผู้รับผิดชอบ โดยจ่ายชำระราคาหรือส่งมอบหลักทรัพย์ให้กับคู่สัญญาแทน นอกจากนี้ ยังให้บริการชำระราคาสำหรับการซื้อขายตราสารหนี้ที่เกิดขึ้นนอกตลาดด้วย (over the counter: OTC)
การดำเนินงานหลัก > การรับฝากหลักทรัพย์

กลุ่มตลาดหลักทรัพย์ฯ เป็นศูนย์กลางรับฝากหลักทรัพย์ทั้งตราสารทุนและตราสารหนี้ในระบบไร้ใบหลักทรัพย์ (scripless) ที่ปลอดภัยและมีประสิทธิภาพ โดยให้บริการรับฝากหลักทรัพย์ ถอนหลักทรัพย์ โอนหลักทรัพย์ จำนำและเพิกถอนจำนำหลักทรัพย์
การดำเนินงานหลัก > การกำกับดูแล

กลุ่มตลาดหลักทรัพย์ฯ ทำหน้าที่กำกับดูแลการซื้อขายของผู้ลงทุนและกำกับดูแลการทำหน้าที่ของบริษัทหลักทรัพย์สมาชิกให้ตลาดมีความน่าเชื่อถือ โปร่งใส และมีประสิทธิภาพ โดยสะท้อนราคาที่แท้จริงของหลักทรัพย์ รวมทั้งทำหน้าที่กำกับดูแลการเปิดเผยข้อมูลของหลักทรัพย์จดทะเบียนต่อผู้ลงทุนให้เป็นไปอย่างถูกต้อง โปร่งใส และทันเวลา
การดำเนินงานหลัก > การคุ้มครองผลประโยชน์ของผู้ลงทุน

กำกับดูแลการเปิดเผยข้อมูลสำคัญของบริษัทจดทะเบียน
การกำกับดูแลและตรวจสอบการซื้อขายหลักทรัพย์
การดูแลการปฏิบัติงานของบริษัทสมาชิก
ตลท. มีการกำหนดหลักเกณฑ์และมีกระบวนการในการพิจารณารับหลักทรัพย์จดทะเบียนที่มีความชัดเจน โปร่งใส คำนึงถึงคุณภาพของหลักทรัพย์ที่รับจดทะเบียน มีการกำกับดูแลการเปิดเผยข้อมูลของบริษัทจดทะเบียนและบริษัทผู้ออกหลักทรัพย์ เพื่อให้ผู้ลงทุนมีข้อมูลอย่างเพียงพอ เท่าเทียม ทั่วถึง และภายในระยะเวลาที่เหมาะสม  ตลอดจนการพิจารณาเพิกถอนหลักทรัพย์จดทะเบียนที่มีคุณสมบัติไม่เหมาะสม
การดำเนินงานหลัก > การเผยแพร่และให้บริการสารสนเทศเพื่อการลงทุน

ระบบบริการข้อมูลหลักทรัพย์ของตลาดหลักทรัพย์แห่งประเทศไทย
เว็บไซต์ของตลาดหลักทรัพย์ฯ www.set.or.th และเว็บไซต์ SET Investnow แหล่งรวมความรู้การลงทุนสำหรับมือใหม่ เครื่องมือช่วยลงทุน และช่องทางสู่การลงทุนแบบง่ายๆ พร้อมหลากหลายฟังก์ชันการใช้งานที่ตอบทุกโจทย์การลงทุน ที่ www.setinvestnow.com
สิ่งพิมพ์และเอกสารเผยแพร่ของตลาดหลักทรัพย์ฯ
ห้องสมุด มารวย ผดุงสิทธิ์
SET Contact Center 02 009 9000
SET Social Media
ติดตาม Social Media ของ SET เพียงพิมพ์ SET Thailand
Facebook อัพเดทข่าวสารความรู้การเงิน การลงทุน การออมเงิน ไปจนถึงการวางแผนเกษียณ รวมทั้ง Live กิจกรรม และการสัมมนาต่างๆ
Messenger เรียนรู้ค้นหาข้อมูลเกี่ยวกับการลงทุน เพื่อค้นหาสไตล์การลงทุน พร้อมทำแบบทดสอบ เช็คแผนการเงิน รวมไปถึงแชทกับบอทหรือเจ้าหน้าที่
Youtube ค้นหาวิดีโอ และ Live Content จากงานสัมมนาและอีเวนต์ต่างๆ เกี่ยวกับการวางแผนการเงิน การลงทุน เครื่องมือต่างๆ รวมถึงข้อมูลความรู้ที่มีประโยชน์กับนักลงทุน
Line ดูราคาหลักทรัพย์แบบเรียลไทม์ รวมไปถึงแชทกับบอทหรือเจ้าหน้าที่ รับข่าวสารสำคัญต่างๆ อาทิ หุ้นเข้าใหม่ งานอีเวนต์ แจ้งเตือนราคา SET index ปิดตลาด
Twitter ติดตามข้อมูลข่าวสารสำคัญเกี่ยวกับการวางแผนการเงินและการลงทุน ทันเหตุการณ์ สั้นกระชับ เข้าใจง่าย
Instagram อัพเดทความรู้ การวางแผนการเงินการลงทุน Inspiration ต่างๆ และข้อมูลน่ารู้สำหรับนักลงทุนในรูปแบบ ภาพ Infographic และวีดีโอ
Tiktok คอนเทนท์วิดีโอความรู้การวางแผนการเงินการลงทุน แบบสนุกสนาน เข้าใจง่าย
การดำเนินงานหลัก > การส่งเสริมความรู้ให้แก่ผู้ลงทุน

ตลาดหลักทรัพย์ฯได้ดำเนินกิจกรรมเพื่อส่งเสริมความรู้ให้แก่ผู้มีส่วนเกี่ยวข้องอย่างต่อเนื่อง โดยได้จัดตั้งศูนย์ส่งเสริมการพัฒนาความรู้ตลาดทุน (Thailand Securities Institute:TSI) ตั้งแต่ปี พ.ศ. 2543 เพื่อส่งเสริมความรู้ในด้านการเงินการลงทุนแก่ผู้ลงทุนเยาวชนและประชาชนทั่วไป ให้มีความรู้ความเข้าใจและความสามารถในการบริหารจัดการการเงิน อันจะนำไปสู่การมีสุขภาพทางการเงินที่ดีในอนาคต ตลอดจนพัฒนาความรู้และทักษะในการประกอบอาชีพให้แก่บุคลากรในธุรกิจหลักทรัพย์ โดยยึดหลักความมีจริยธรรมควบคู่กับความเป็นมืออาชีพที่จะให้บริการแก่ประชาชน โดยให้ความรู้ผ่านกิจกรรมอบรมและสัมนาในหลักสูตรต่าง ๆ ที่เหมาะสมและสอดคล้องกับความต้องการของกลุ่มเป้าหมาย รวมทั้งพัฒนาสื่อการเรียนรู้หลากหลายรูปแบบ เช่น หนังสือ วารสาร และสื่อการเรียนรู้อิเล็กทรอนิกส์ต่าง ๆ ตลอดจนร่วมมือกับสถาบันอุดมศึกษาที่เป็นพันธมิตรจัดตั้ง"มุมความรู้ตลาดทุน" (SET CORNER) ซึ่งเป็นเสมือนห้องสมุดสาขาย่อยของตลาดหลักทรัพย์ฯ ในสถาบันอุดมศึกษาต่าง ๆ ทั่วประเทศ
นอกจากนี้ ตลาดหลักทรัพย์ฯได้จัดตั้งบริษัทย่อยคือ บริษัท แฟมมิลี่ โนฮาว จำกัด เพื่อทำหน้าที่ผลิตและเผยแพร่สื่อความรู้และรายการสาระบันเทิงสอดแทรกความรู้ ที่เน้นเนื้อหาสาระด้านการจัดการการเงินส่วนบุคคลและการลงทุน เพื่อเผยแพร่ความรู้ไปยังผู้เกี่ยวข้องและผู้ที่สนใจอย่างแพร่หลายผ่านสื่อต่าง ๆ และจัดตั้งช่องโทรทัศน์ผ่านดาวเทียม "มันนีแชนแนล" เมื่อปี พ.ศ. 2548 เพื่อให้ความรู้ข่าวสารเศรษฐกิจและการลงทุน และได้ประกาศปิดตัวลงตั้งแต่วันที่ 1 มกราคม 2562 เป็นต้นไป